38 sarnaqäwi: 12 uñaqirinaka
AKAN muxsa achunak kallnaqasipki, uk uñtma. Uka uwasax wali jach’awa. Paniniw kalltapxi. Higosa granadasa utjarakiwa. ¿Kawkits apanipxi? Canaanatwa apanipxi. Amtañäni, Abrahamasa, Isaacasa, Jacobusa Canaán uraqinwa nayrax jakasipxäna. Mach’a utjxäna ukhaw Egiptor Jacobux familiapampi sarxapxäna. Niya 216 maraw pasxäna, ukat wasitampiw Canaanar Moisesax israelitanak irpanxäna. Cades sat wasararuwa puripxäna.
Canaananxa jan wali jaqinakaw jakapxäna. Ukatwa Moisesax tunkapayan uñaqirinak akham sas khitäna: ‘Qhawqhanis ukan jakapxi, ukat ukan jakir jaqinakaxa ch’aman jaqinakati janicha uk uñjanipxäta. Ukhamaraki uraqix sum achuriti janicha ukanaka. Ukat achunak apanipxarakïtawa’ sasa.
Ukat uñaqanakax Cadesar kutt’anxapxäna ukhaxa, Moisesar akham sapxänwa: ‘Chiqpachansa uka uraqix wali sumawa’ sasa. Ukat chiqaw sapxañapatakix muxsa achunakwa uñacht’ayapxäna. Ukampis tunkanix akham sapxänwa: ‘Ukan jakir jaqinakax wali ch’aman jach’a jaqinakawa. Uraq aparañ yant’añänixa jiwarayapxistaniwa’ sasa.
Uk ist’asax wal sustjasipxäna. ‘Egiptonsa jiwaraskasäna jan ukax aka wasaransa. Jichhax aka nuwasïwin jiwarañäni, warminakasas wawanakasas katuntatäpxaniwa’ sasaw sapxäna. ‘¡Moisés lanti mä jilïr utt’ayasiñäni, ukat Egiptor kutt’xapxañäni!’ sapxänwa.
Ukat Josué, Caleb sat tatanakax Jehová Diosaruw atinisipxäna. Ukat jan ukham parlapxañapatakix akham sapxänwa: ‘Jan axsarapxamti. Jehová Diosax jiwasampiwa. Janiw ch’amäkanit uka uraqir mantañaxa’ sasa. Ukat janiw ist’apkänti. Antisansa Josué ukat Caleb tatanakaruw jiwayañ munapxäna.
Uk uñjasax Jehová Diosax wal colert’asïna, ukatwa Moisesarux akham säna: ‘20 maranit jila maraninakaxa janiw khitis Canaanar mantkaniti. Egiptot apsuniñatak walja milagronak lurta ukanak uñjkasas janiw jichhakamas atinisipkituti. Jichhax 40 maraw aka wasaran uka jaqinak jiwañapkam sarnaqapxani. Josué ukat Caleb tatanakakiw Canaán uraqir mantapxani’ sasa.
Números 13:1-33; 14:1-38.
Jiskt’äwinaka
- ¿Aka uwas alixa kunjamakis jumatakixa? ¿Kawkitsa apanipxäna?
- ¿Kunatsa Canaanar 12 uñaqanak Moisesax khitäna?
- ¿Kutt’anxasaxa uka uñaqirinakatxa tunkanix kamsapxänsa?
- ¿Jehová Diosar atinisitapxa kunjamsa paninix uñacht’ayäna, ukat kamsatapxänsa?
- ¿Kunatsa Jehová Diosax wal colerasïna, ukat kamsänsa Moisesaruxa?
Yaqha jiskt’äwinakampi
- Liyt’añamawa Números 13:1-33.
¿Canaanan uñaqir sarapxañapatakix khitinakarus ajllisïna, ukat kunsa uñjanipxañapäna? (Núm. 13:2, 3, 18-20.)
¿Josué tatampi Caleb tatampix kunatsa jan mayninakjamäpkänxa, ukat kuns ukax yatichistu? (Núm. 13:28-30; Mat. 17:20; 2 Cor. 5:7.)
- Liyt’añamawa Números 14:1-38.
Janiw Jehová Diosan utt’ayat irpirinak contrax parlañasäkiti, ¿uka tuqit kuna iwxarusa ist’añasa? (Núm. 14:2, 3, 27; Mat. 25:40, 45; 1 Cor. 10:10.)
Jehová Diosax sapa maynitwa llakiski, ¿kunjamsa Números 14:24 jisk’a t’aqax uk uñacht’ayi? (1 Rey. 19:18; Pro. 15:3.)
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn por_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn